iatrognosi Το αίσθημα της πείνας επηρεάζει τις αγοραστικές επιλογές μας
Αν πεινάτε αποφύγετε τα ψώνια στο κοντινό σούπερ μάρκετ, αφού είναι πολύ πιθανό να αγοράσετε ότι πιο ανθυγιεινό τρόφιμο βρείτε μπροστά σας, μας συμβουλεύουν αμερικανοί επιστήμονες.
Όπως αναφέρεται στο επιστημονικό έντυπο Journal of Internal Medicine, ερευνητές του Πανεπιστημίου Κορνελ στη Νέα Υόρκη έκαναν ένα πείραμα: ζήτησαν από άτομα που είχαν μείνει νηστικά για πέντε ώρες να πάνε για ψώνια σε καταστήματα τροφίμων. Διαπίστωσαν ότι έτειναν να αγοράζουν προϊόντα με πιο πολλές θερμίδες, συγκριτικά με όταν ήταν χορτάτοι.
Αν και η μελέτη έχει περιορισμούς, οι ερευνητές εξηγούν ότι και παλαιότερες μελέτες είχαν δείξει ότι οι άνθρωποι αγοράζουν και τρώνε περισσότερη τροφή όταν είναι νηστικοί ή κάνουν δίαιτα.
Οι επιστήμονες όμως από το Πανεπιστήμιο Κορνελ θέλησαν να δουν αν η πείνα επηρεάζει τις αγοραστικές προτιμήσεις των ανθρώπων. Στο πείραμα λοιπόν που σχεδίασαν, οι 68 συμμετέχοντες έπρεπε να αποφύγουν να φάνε για πέντε ώρες και μετά να αγοράσουν από ηλεκτρονικό μανάβικο προϊόντα με πολλές ή λίγες θερμίδες, όπως γαλακτοκομικά, σνακς και κρέας.
Κάθε τρόφιμο με πολλές θερμίδες (περιλαμβανομένων γλυκισμάτων, κόκκινου κρέατος και αρτοσκευασμάτων) βρισκόταν δίπλα από ένα όμοιο αλλά με λίγες θερμίδες προϊόν (όπως φρούτα, λαχανικά, στήθος κοτόπουλο) χωρίς όμως να αναγράφονται οι τιμές τους.
Στο ένα σκέλος του πειράματος, οι εθελοντές είχαν πρόσβαση σε ένα πιάτο με κράκερς που μπορούσαν να φάνε μέχρι να ικανοποιήσουν την πείνα τους.
Στο δεύτερο σκέλος, οι συμμετέχοντες βρίσκονταν υπό παρακολούθηση ενώ ψώνιζαν στο ηλεκτρονικό σούπερ μάρκετ, είτε μετά το γεύμα, όταν ήταν χορτάτοι, είτε πριν το δείπνο, όταν πεινούσαν.
Τα αποτελέσματα έδειξαν ότι οι πεινασμένοι εθελοντές επέλεγαν τρόφιμα με πολλές θερμίδες, αλλά τελικά υπήρχε μικρή διαφορά στον συνολικό αριθμό των προϊόντων που αγόραζαν.
Με άλλα λόγια, οι άνθρωποι που ψωνίζουν όταν είναι πεινασμένοι αγοράζουν λιγότερα τρόφιμα με λίγες θερμίδες.
«Ακόμη και η πρόσκαιρη στέρηση της τροφής μπορεί να τροποποιήσει τις επιλογές μας», υπογραμμίζεται στα συμπεράσματα της μελέτης και αυτό που θα πρέπει σίγουρα να έχουμε όλοι υπόψη μας όταν κάνουμε τα εβδομαδιαία μας ψώνια, είναι να μην πηγαίνουμε στο σούπερ μάρκετ πεινασμένοι.